0594.xml
جمہوریت بہترین نظام حکومت ہے، ریاست کو قائم رکھنا پارلیمنٹ ‘ عدالت اور عوام کی ذمہ داری ہے‘ لاقانونیت کو قانون کی گرفت میں لائیں گے، عمران خان ہر محاذ پر ناکام ہوئے ہیں، دھرنے کی روح پرواز کر چکی، وزیراعظم کا استعفیٰ دینا نواز شریف کے اختیار میں نہیں، اسحاق ڈار عمران خان کو مذاکرات کی میز پر لانے کا موقع دینے کیلئے تیار ہیں وفاقی وزیر اطلاعات و نشریات و قومی ورثہ سینیٹر پرویز رشیدکی پی آئی ڈی میں پریس کانفرنس
اسلام آباد ۔ 16ستمبر (اے پی پی) وفاقی وزیر اطلاعات و نشریات و قومی ورثہ سینیٹر پرویز رشید نے کہا ہے کہ جمہوریت بہترین نظام حکومت ہے، ریاست کو قائم رکھنا پارلیمنٹ ‘ عدالت اور عوام کی ذمہ داری ہے‘ لاقانونیت کو قانون کی گرفت میں لائیں گے، عمران خان ہر محاذ پر ناکام ہوئے ہیں، دھرنے کی روح پرواز کر چکی، وزیراعظم کا استعفی دینا نواز شریف کے اختیار میں نہیں، اسحاق ڈار عمران خان کو مذاکرات کی میز پر لانے کا موقع دینے کیلئے تیار ہیں۔ منگل کو یہاں پریس کانفرنس سے خطاب کرتے ہوئے انہوں نے کہا کہ عمران خان اور ڈاکٹر طاہر القادری جھوٹ کے مقابلے میں شریک ہیں، انھوں نے کہا کہ عمران خان اورطاہرالقادری دھرنوں میں ہرروز نئی جھوٹ گھڑتے رہے اور پھروہ انھیں بھول گئے۔’’آزادی خان‘‘ نے ایک ماہ کے بے بنیادالزامات لگانے کے بعد’’الزام خان‘‘ کا نام کمایا جبکہ ڈاکٹرطاہرالقادری ’’ڈاکٹرانتشار‘‘ بن گئے۔ عمران خان بیلٹ کا مقابلہ ہارنے کے بعد اب اپنے ساتھی کے ہمراہ جھوٹ کا مقابلہ جیتنا چاہتے ہیں۔ وزیر اطلاعات نے کہا کہ عمران خان ہر روز نیا الزام لگاتے ہیں، وہ صحافیوں پر الزامات ثابت کریں میں سزا کیلئے تیار ہوں۔ انہوں نے کہا کہ عمران خان اور ڈاکٹر طاہر القادری نے لندن میں خفیہ ملاقات کیوں کی؟ وہ اس ملاقات کو کیوں چھپا رہے ہیں، لاہور سے اسلام آباد آنے کی دوڑ کیوں لگائی گئی، عمران اور قادری کے شرکاء پارلیمنٹ، وزیراعظم ہاؤس، سپریم کورٹ اور پی ٹی وی پرحملہ میں ملوث ہیں، 10 لاکھ لوگوں کو نہ لانے کا غصہ عمران خان صحافیوں پر نکال رہے ہیں۔ وزیر اطلاعات نے کہا کہ عمران خان کی طرف سے سول نافرمانی کے اعلان کے باوجود ٹیکسوں کی وصولی اور ترسیلات زر میں نمایاں اضافہ ہوا ہے، عمران خان اکھاڑے میں اکیلا کھڑے ہونے کے بجائے پارلیمنٹ میں آ کر بات کریں ہم ان کا جواب دینے کیلئے تیار ہیں۔ وزیر اطلاعات نے کہا کہ عمران خان کو جھوٹ کے الزامات کیلئے ثبوت کی نہیں صرف کیمرے کی آنکھ کی ضرورت ہے، انتخابات کے متعلق عمران خان کے الزامات بے بنیاد ہیں جو مبینہ دھاندلی میں ملوث جسٹس (ر) رمدے اورآئی بی کے بریگیڈیئرکا نام بھی نہ بتا سکے، عمران خان نے غنڈوں کی قیادت کرتے ہوئے حملہ کرنے والے ملزمان کو پولیس کی حراست سے چھڑایا، تحریک انصاف کے سربراہ 33 دن سے بغیر ثبوت کے الزامات لگا رہے ہیں۔ انہوں نے کہا کہ پاکستان مسلم لیگ (ن) نے پلاٹ کلچر کو ختم کیا ہے۔ انہوں نے کہا کہ لندن میں عمران اور قادری نے پاکستان میں انتشار اور عدم استحکام پھیلانے کا منصوبہ بنایا، دونوں حضرات پر سرکاری اداروں پر حملوں کی کیوں دوڑ لگی ہوئی ہے، عمران خان اپنی پارٹی کے صدر جاوید ہاشمی کے الزامات پر کیوں خاموش ہیں؟ وہ انہیں شوکاز نوٹس جاری کیوں نہیں کرتے؟ ایک سوال پر انہوں نے کہا کہ دھرنوں سے بچوں کی تعلیم ہی نہیں چین کے ساتھ معاشی ترقی کے منصوبوں کیلئے چینی صدر کا دورہ پاکستان بھی متاثر ہوا ہے۔ انہوں نے کہا کہ جھوٹ کی سیاست کی ہانڈی ڈی چوک میں ٹکڑے ٹکڑے ہوگئی ہے جس کی ناکامی پر عمران خان نے سول نافرمانی کی دھمکی دی، وہ اپنے دھرنے میں 10 ہزار لوگ بھی نہ لا سکے۔ انہوں نے کہا کہ عمران نے بیرون ملک پاکستانیوں سے کہا کہ وہ بینکاری نظام کی بجائے ہنڈی کے ذریعہ رقوم پاکستان بھیجیں تاہم پاکستانیوں نے عمران خان کے اس مطالبہ کو مسترد کیا۔ انہوں نے کہا کہ عمران خان پی ٹی وی پر حملہ کرنے والے ملزمان کو تو بچانے کی کوشش کرتے ہیں تاہم وہ دہشتگردی کے خلاف جنگ میں جانیں قربان کرنے والے بہادر فوجی افسران‘ جوانوں ‘ پولیس اہلکاروں اور شہریوں کے لئے انصاف نہیں مانگتے۔ وفاقی وزیر نے کہا کہ وزیراعظم کا استعفیٰ دینا نواز شریف کے بس میں نہیں‘ پارلیمنٹ یہ فیصلہ کرچکی ہے کہ وہ استعفیٰ نہیں دیں گے۔ انہوں نے کہا کہ ہم غیر آئینی روایات نہیں ڈالنا چاہتے کیا مرکز اور صوبائی حکومتوں کو صرف اس بنیاد پر ختم کیا جائے کہ ان پر الزام لگے ہیں تو کیا پھر اس کے لئے آئین میں ترمیم کردی جائے کہ بیلٹ کی بجائے جھوٹ بولنے والوں اور انتشار پھیلانے والوں کو حکومت دی جائے۔ انہوں نے کہا کہ صحافیوں میں پیسے تقسیم کرنے کا عمران خان کا الزام غلط ہے‘ عمران خان کنٹینر پرکھڑے ہوکر کسی بھی بے ضمیر صحافی کا نام لیں۔ انہوں نے کہا کہ عمران خان کا یہ الزام بھی جھوٹ ہے کہ بیلٹ پیپرز کی چھپائی اردو بازار کے پرنٹرز پر ہوئی۔ عمران خان اپنا یہ الزام عدالت میں پیش کریں۔ عمران خان پارلیمنٹ ہاؤس‘ پی ٹی وی اور وزیراعظم ہاؤس پر حملے کا جشن کنٹینر پر کھڑے ہوکر وکٹری کے نشان کے ساتھ مناتے ہیں۔ انہوں نے کہا کہ لاقانونیت کو قانون کی گرفت میں لایا جائے گا۔ وفاقی وزیر نے کہا کہ پاکستان کے صحافی پڑھے لکھے اور باوقار لوگ ہیں جو معاشرے کو صحیح سمت لے جانے کی رہنمائی کرتے ہیں۔ ہماری حکومت میں صحافیوں نے کوئی مالی مراعات نہیں لیں‘ ہم نے کسی کو کوئی پلاٹ نہیں دیا۔ ہماری پارلیمانی پارٹی نے پہلے ہی فیصلہ کیا ہے کہ پلاٹ یا کوئی مراعات نہیں ہونگی۔ وزیراعظم ‘ وزیراعلیٰ کے پلاٹ دینے کے صوابدیدی اختیارکو ختم کردیا ہے۔ انہوں نے کہا کہ ہم ہنس کر تنقید کو برداشت کرنے والے لوگ ہیں۔
APP
16.09.14
0594p.xml
چیف جسٹس نے ایکشن نہ لیا تو خانہ جنگی کا خطرہ ہے، عمران: ’’الزام خان‘‘ انقلاب نہیں انتشار چاہتے ہیں: پرویز رشید
اسلام آباد (اپنے سٹاف رپورٹر سے + نیوز ایجنسیاں) تحریک انصاف کے چیئرمین عمران خان نے کہا ہے کہ چیف جسٹس ملک میں پرامن انقلاب کا راستہ نہ روکیں ورنہ خونیں انقلاب آئیگا، میری چیف جسٹس ناصر الملک سے اپیل ہے کہ وہ پولیس کی جانب سے کارکنوں پر تشدد کا نوٹس لیں، پولیس میرے کارکنوں کو راستوں میں پکڑ لیتی ہے، میں بھی اب کارکنوں کو قابو نہیں کر پارہا۔ پمز میں پولیس تشدد اور فائرنگ سے مرنے والے ہمارے 17 کارکنوں کی نعشیں پڑی ہوئی ہیں جو ہمیں نہیںدی جارہیں، اس صورتحال میں ملک میں خانہ جنگی کا خطرہ ہے، اگر اب بھی عدلیہ نے مداخلت نہ کی تو پھر ملک خونیں انقلاب کی طرف چلا جائیگا۔ انہوں نے ان خیالات کا اظہار کنٹینر پر ہنگامی پریس کانفرنس سے خطاب میں کیا۔ چیئرمین پی ٹی آئی نے کہا کہ صرف چیف جسٹس چاہیں تو ملک میں آنیوالے خونیں انقلاب کو روک سکتے ہیں، پولیس غیرقانونی کام کر رہی ہے، ہم نے اپنے پرامن احتجاج کے دوران ایک گملا بھی نہیں ٹوٹنے دیا لیکن جب رات کو میرے کارکن واپس جاتے ہیں تو پولیس راستے میں انہیں پکڑتی ہے، ان سے پیسے چھین لئے جاتے ہیں، انکا آخر قصور کیا ہے۔ عدلیہ سے اپیل کرتا ہوں کہ وہ حکومت سے عدالتی حکم کی پابندی کرائے اور پورے اسلام آباد میں رکھے کنٹینرز کو ہٹوائے کیونکہ اسلام آباد ہائیکورٹ کے احکامات ہیں کہ حکومت شہر سے کنٹینرز ہٹائے لیکن وہ عدالتی حکم نہیں مان رہی۔ میں چیف جسٹس آف پاکستان کو پیغام پہنچانا چاہتا ہوں کہ ملک کو انارکی اور خانہ جنگی سے بچایا جائے، نوازشریف کیخلاف تو منی لانڈرنگ کا ثبوت خود انکے سمدھی اسحاق ڈار اپنے بیان حلفی کے ذریعے دے چکے ہیں۔ نوازشریف پولیس سے غلط کام کروا رہے ہیں، آئی جی اسلام آباد طاہر عالم کو چھپنے کی جگہ نہیں مل سکے گی۔ ملک میں ویسے بھی جمہوریت نہیں بلکہ شریف خاندان کی بادشاہت ہے جس کے خلاف میں لڑ رہا ہوں۔ چوہدری نثار نے پولیس کو حکم دے رکھا ہے کہ میرے کارکنوں کو مارے۔ سپریم کورٹ جمہوریت کو بچائے اور ملک کو خانہ جنگی کی طرف جانے سے روک لے اور ایسے لوگوں کیخلاف کارروائی کرے جنہوں نے لوٹی دولت باہر رکھی ہوئی ہے۔ اے این این کے مطابق عمران نے کہا کہ جمہوریت کو بچانا چیف جسٹس کی ذمہ داری ہے، اگر وہ آگے نہ بڑھے تو پھر خونی انقلاب ہی آئیگا، انصاف کیلئے پرامن احتجاج کرنا ہر پاکستانی کا حق ہے، تحریک انصاف کا دھرنا کسی قانون کی خلاف ورزی نہیں۔ دھرنے میں شریک پشتون عوام سے پولیس کے برتاؤ نے صوبہ خیبر پی کے میں نفرتیں پیدا کردی ہیں، شریف برادران نے ہر قسم کی چوری، منی لانڈرنگ اور ٹیکس چوری کی، قوم اب جاگ چکی ہے اور پاکستان بدل چکا ہے، لوگ بھیڑ بکریوں کی طرح مزید ظلم نہیں سہیں گے۔ الیکشن میں تاریخ کی بدترین دھاندلی ہوئی جس کے ثبوت موجود ہیں لیکن ہمیں انصاف نہیں ملا۔ دھرنے سے خطاب میں عمران نے کہا ہے کہ مبارکباد دیتا ہوں پاکستانی قوم جاگ رہی ہے۔ پاکستانیوں کے عزم کو سلام پیش کرتا ہوں۔ جب دھرنا ختم ہو گا مزدور وی آئی پی بن چکا ہوگا۔ ’’گو نواز گو‘‘ کے نعرے لگ رہے ہیں، نواز شریف عوام کے نمائندے نہیں۔ فیصلہ کر لیا کہ بقر عید بھی یہیں گزاروں گا۔ عمران خان نے جمعہ کو ’’گو نواز گو‘‘ ڈے منانے کا اعلان کیا۔ انہوں نے کہا کہ جمعہ کو ڈی چوک میں اپنا بجلی کا بل بھی جلاؤں گا۔ کارکنوں سے کہتا ہوں کہ میڈیا کے لوگوں کی حفاظت کریں۔ جہاز میں لوگ اپنے حق کیلئے کھڑے ہو گئے۔ ہر پاکستانی وی آئی پی ہے، بے حس حکمرانوں نے جسٹس منصور کی رپورٹ پر عمل نہیں کیا۔ عمران خان نے نواز شریف کو چیلنج کیا کہ اپنے اور اپنے بچوں کے اثاثے ظاہر کر دیں یا میرے اثاثے غلط ثابت کر دیں تو میں دھرنا ختم کر دوں گا۔ میرے تمام اثاثے پاکستان میں ہیں، میاں صاحب ہمت ہے تو بتائیں کتنے اثاثے ہیں۔ اسمبلی میں تمام جماعتوں نے کہا کہ الیکشن میں دھاندلی ہوئی۔ جمعہ کو انسانوں کا سمندر ہو گا، یوم نجات منائیں گے۔ بجلی چوروں کو پکڑنے کی بجائے عوام سے قیمت وصول کی جا رہی ہے۔ جمعہ کو پوری قوم دھرنے میں شرکت کرے، بجلی کے بل جلائیں گے۔ کارکنوں کی گرفتاریوں کیخلاف آج عدالت جائیں گے۔ انہوں نے کہا کہ میرے اثاثے اگر غلط ثابت ہوں تو میں سیاست چھوڑ دوں گا۔ نجی ٹی وی کو انٹرویو میں عمران خان نے کہا کہ آرمی چیف جنرل راحیل شریف نے 5 مطالبات کی گارنٹی دی اور کہا کہ نواز شریف استعفیٰ نہیں دینگے، میں نے انہیں کہا نواز شریف پر اعتماد نہیں فوج پیچھے ہوتی تو اب تک جاچکے ہوتے، ہم فوج کے کندھوں پر نہیں عوام کے کندھوں پر آئیں گے، دھاندلی کے ذمہ داروں کو سزا نہ ملی تو آئندہ بھی ایسے ہی ہوگا، قوم جاگ جائے تو میری سب سے بڑی فتح ہوگی، گرفتاری سے فرق نہیں پڑتا ، پہلے ہی جیل میں پھنسے ہیں۔
nawa-e-waqt
17.09.14